### NN 105/2025 (23.7.2025.), Odluka o postupanju po pritužbama na rad izdavatelja tokena vezanih uz imovinu i izdavatelja tokena e-novca

Hrvatska narodna banka

1485

Na temelju članka 52. stavka 3. Zakona o provedbi Uredbe (EU) 2023/1114 o tržištima kriptoimovine (»Narodne novine«, br. 85/2024.) i članka 43. stavka 2. točke 10. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.) guverner Hrvatske narodne banke donosi

ODLUKU

O POSTUPANJU PO PRITUŽBAMA NA RAD IZDAVATELJA TOKENA VEZANIH UZ IMOVINU I IZDAVATELJA TOKENA E-NOVCA

Predmet

Članak 1.

Ovom Odlukom uređuju se postupak podnošenja pritužbi Hrvatskoj narodnoj banci na rad subjekata nadzora i postupanje Hrvatske narodne banke po zaprimljenim pritužbama.

Pojmovi

Članak 2.

(1) Pojedini pojmovi koji se koriste u ovoj Odluci imaju sljedeće značenje:

1) subjekt nadzora je subjekt nadzora Hrvatske narodne banke iz članka 7. stavka 2. Zakona o provedbi Uredbe (EU) 2023/1114 o tržištima kriptoimovine (»Narodne novine«, br. 85/2024.; u nastavku teksta: Zakon o provedbi Uredbe (EU) 2023/1114)

2) pritužba je izjava nezadovoljstva fizičke ili pravne osobe, uključujući i udruge potrošača, u vezi s kršenjem Uredbe (EU) 2023/1114 Europskog parlamenta i Vijeća od 31. svibnja 2023. o tržištima kriptoimovine i izmjeni uredaba (EU) br. 1093/2010 i (EU) br. 1095/2010 te direktiva 2013/36/EU i (EU) 2019/1937 (Tekst značajan za EGP) (SL L 150, 9. 6. 2023., u nastavku teksta: Uredba (EU) 2023/1114) i/ili Zakona o provedbi Uredbe (EU) 2023/1114), a koju su navodno počinili subjekti nadzora.

(2) Drugi pojmovi koji se upotrebljavaju u ovoj Odluci imaju značenje kako je uređeno Zakonom o provedbi Uredbe (EU) 2023/1114 i Uredbom (EU) 2023/1114.

(3) Izrazi koji se koriste u ovoj Odluci, a imaju rodno značenje, odnose se jednako na muški i na ženski rod.

Oblik, način dostave i jezik pritužbe

Članak 3.

(1) Pritužbe se podnose Hrvatskoj narodnoj banci u pisanom obliku putem pošte, elektroničke pošte ili osobnom predajom na adresi Hrvatske narodne banke.

(2) Adresa pošte i elektroničke pošte Hrvatske narodne banke dostupna je na internetskoj stranici Hrvatske narodne banke.

(3) Pritužbe se mogu dostaviti na hrvatskom ili engleskom jeziku.

Sadržaj pritužbe

Članak 4.

(1) Pritužba koja se dostavlja Hrvatskoj narodnoj banci treba sadržavati:

• ime i prezime odnosno naziv i adresu stanovanja odnosno sjedišta podnositelja pritužbe

• naziv i adresu subjekta nadzora na koji se pritužba odnosi

• predmet pritužbe odnosno opis nezakonitosti i/ili nepravilnosti odnosno povrede Uredbe (EU) 2023/1114 i/ili Zakona o provedbi Uredbe (EU) 2023/1114 na koji se upućuje u pritužbi

• dokaze kojima se potvrđuju navodi iz pritužbe kada ih je moguće priložiti, odnosno pripadajuću dokumentaciju ako ih podnositelj pritužbe posjeduje.

(2) Hrvatska narodna banka neće poduzimati radnje na osnovi anonimnih pritužbi.

Postupanje Hrvatske narodne banke po pritužbama

Članak 5.

(1) Ako je zaprimljena pritužba nerazumljiva ili ne sadržava podatke iz članka 4. stavka 1. ove Odluke, Hrvatska narodna banka o tome će obavijestiti podnositelja pritužbe ako raspolaže njegovim podacima za kontakt i zatražiti dopunu pritužbe u roku koji ne može biti dulji od osam dana od dana primitka obavijesti Hrvatske narodne banke.

(2) Ako podnositelj pritužbe ne postupi po zahtjevu Hrvatske narodne banke za dopunom pritužbe u roku iz stavka 1. ovog članka, Hrvatska narodna banka neće postupati po takvoj pritužbi i o tome će obavijestiti podnositelja pritužbe.

(3) Hrvatska narodna banka može zatražiti od podnositelja pritužbe dodatne podatke i/ili dokumentaciju potrebnu za postupanje po pritužbi.

(4) Nakon zaprimanja pritužbe i, ako je primjenjivo, dopune pritužbe odnosno dodatnih podataka i/ili dokumentacije potrebne za postupanje po pritužbi, Hrvatska narodna banka pozvat će subjekt nadzora na koji se pritužba odnosi da dostavi svoje očitovanje na pritužbu i dokaze na koje se poziva, osim ako iz same pritužbe i podataka poznatih Hrvatskoj narodnoj banci ne proizlazi da pritužba nije osnovana.

(5) Subjekt nadzora dužan je u roku koji odredi Hrvatska narodna banka, a koji ne može biti dulji od deset dana od dana primitka poziva, Hrvatskoj narodnoj banci dostaviti svoje očitovanje na pritužbu i dokaze na koje se poziva.

(6) Hrvatska narodna banka obavijestit će podnositelja pritužbe o poduzetim aktivnostima, pri čemu će se pridržavati obveze čuvanja tajnih i povjerljivih podataka iz članaka 100. i 101. Uredbe (EU) 2023/1114.

(7) Hrvatska narodna banka ne rješava pojedinačne pritužbe podnositelja koje proizlaze iz njihovih poslovnih odnosa sa subjektima nadzora, već na temelju pritužbe može provesti nadzor nad provedbom Uredbe (EU) 2023/1114 i Zakona o provedbi Uredbe (EU) 2023/1114 i poduzeti primjerene nadzorne aktivnosti u skladu sa svojim ovlaštenjima iz Uredbe (EU) 2023/1114 i Zakona o provedbi Uredbe (EU) 2023/1114.

(8) Ako Hrvatska narodna banka utvrdi nadležnost drugog tijela za postupanje po pritužbi, o tome će u roku od 30 dana od dana zaprimanja pritužbe obavijestiti podnositelja pritužbe i uputiti ga na drugo nadležno tijelo.

Stupanje na snagu

Članak 6.

Ova Odluka stupa na snagu osmoga dana od dana objave u »Narodnim novinama«.

O. br.: 270-091/07-25/BV
 Zagreb, 17. srpnja 2025.

Guverner
 Boris Vujčić, v. r.